|  |
| --- |
| *Директни плащания* |

1. **На интернет страницата на МЗХГ е публикувана заповед на министъра на земеделието, храните и горите във връзка с превеждане на втория транш по Схемата за преходна национална помощ за овце-майки и кози-майки, обвързана с производството (ПНДЖ3).** Заповедта предвижда, че подпомагането по втори транш, в размер на 16,91 лв. на допустимо животно, ще се изплати през ноември 2019 г.През месец октомври беше преведен първия транш на 6 963 животновъди, заявили Схемата за преходна национална помощ за овце-майки и/или кози-майки, обвързана с производството (ПНДЖ3), за Кампания 2019.

|  |  |
| --- | --- |
| *Пазарна подкрепа* |  |

**2. На 15 ноември 2019 г. министърът на земеделието, храните и горите утвърди първото изменение на Националната програма за подпомагане на лозаро-винарския сектор за периода 2019-2023.** В програмата е включена нова мярка „Събиране на реколтата на зелено“.Това е кризисна мярка, чиято цел е стабилизиране на пазара в сектора в случай на възникнали кризисни ситуации, които водят до дисбаланс между търсенето и предлагането и предполагат краткотраен или дълготраен негативен ефект върху икономическата жизнеспособност на гроздопроизводителите. Събиране на реколтата на зелено представлява пълното отстраняване на гроздовете, докато все още не са узрели, като по този начин добивът от съответната площ се намалява до нула. Финансовата помощ по мярката е 50 на сто от сумата на преките разходи за операциите по отстраняването на гроздовете и на загубата на приходи, произтичаща от отстраняването. По мярка „Инвестиции в предприятия“ е предвидено включването на дейности по строително-монтажни работи за изграждане, надстрояване, пристрояване и/или реконструкция на сграда, предназначена за: производство на вино (от обработка на гроздето до бутилиране и етикетиране на виното в изба), контрол на качеството на виното – анализиращи лаборатории, съхранение на виното, предлагане на виното (маркетинг) и подобряване на инфраструктурата в предприятието. Увеличен е и максималният размер на помощта по един проект от 600 000 евро на 800 000 евро, а максималният размер на всички разходи по проекти, подадени от един кандидат за целия период на Националната програма е 2 000 000 евро. По мярка „Преструктуриране и конверсия на лозя“ е намален максималният размер на всички разходи по проекти, подадени от един кандидат в рамките на един прием - от 3 000 000 лв. на 1 500 000 лева, а максималният размер на всички разходи по проекти, подадени от един кандидат за целия период на Националната програма е 4 500 000 лв. По мярка „Преструктуриране и конверсия на лозя“ е въведен и допълнителен контрол от страна на ДФЗ по отношение допустимостта на разходите за извършване на дейности. По мярка „Популяризиране в трети държави“ е предвидено изискването за пазарен дял да бъде относимо само към професионалните организации, организациите на производители и асоциациите на организации на производители, да бъде намалено от 10% на 6% и да бъде условие за допустимост по мярката . За търговските дружества е предвидено като условие за допустимост делът на приходите им от дейността в лозаро-винарския сектор да бъде минимум 50% от общите приходи на фирмата. По мярка „Застраховане на реколтата“ е предвидено периодът на прием да бъде фиксиран на ежегодна база и определен в Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

|  |  |
| --- | --- |
| *Визия за ОСП след 2020 г.* |  |

**3. Министрите на земеделието на ЕС широко подкрепиха предложението на финландското председателство за единен общ процент на финансиране за целите, свързани с околната среда и климата, който да обхваща и двата стълба по време на заседанието на Съветa по селско стопанство, проведен в Брюксел, на 18 ноември.** Комисарят по земеделие Фил Хоган заяви, че може да има „непредвидени последици от намаляването на общото ниво на амбиция“, описвайки го като „стъпка назад, а не напред“. Вместо да отделя 30% от втория стълб за целите, свързани с околната среда и климата, Председателството предлага държавите членки да отделят определен процент от общия си пакет за ОСП (първи и втори стълб) за тези цели. Общият процент ще обхване целия стратегически план на ОСП, еднакво приложим за всички държави. След това държавите членки ще избират една или повече интервенции по стълб I и стълб II или и двата, което ще допринесе за достигане на този процент от фиксираната сума. Те включват схеми за околна среда и климаа (еко-схеми) по стълб І, ангажименти за управление, допринасящи за околната среда и климата по стълб II, определен процент на финансиране за компенсиране на естествени или други специфични за района ограничения, инвестиции, консултантски услуги и трансфер на знания и сътрудничество, свързани с околна среда и климатични цели. Общият процент, заместващ предложената 30% цел, може да бъде определен по-късно, след решението за дългосрочния бюджет 2021-2027. Финландският министър на земеделието Яри Леппа приветства „принципно споразумението“ относно общия процент, като подчерта, че повече подробности ще бъдат обобщени на по-късен етап, след решението на лидерите на ЕС относно многогодишната финансова рамка (МФР). На Съветa по селско стопанство в Брюксел министрите обсъдиха така наречения преходен пакет, включващ техническо предложение за актуализиране на правилата за финансова дисциплина и гъвкавост между стълбовете и преходните разпоредби за 2021 г. (изменение на законодателни актове).Целта на този пакет е да се осигури непрекъснатост на подкрепата по ОСП въз основа на действащите правила (само за една година) и плавен преход до въвеждането на стратегическите планове. Комисар Хоган призова съзаконодателите да завършат процеса възможно най-бързо, като „основният“ преходен регламент трябва да бъде приет „за предпочитане до лятото на 2020 г.“. Някои ДЧ предложиха 2-годишен преходен период като „по-реалистичен вариант“, тъй като считат, че една година е „твърде кратко време“ за цялата административна подготовка и привежане в съответствие на системите с новата правна рамка. Комисар Хоган не подкрепи по-дълъг преход, заявявайки, че "така съществува риск да се намалят средствата в развитие на селските райони ... и в този случай държавите членки ще трябва да осигурят средства за запълване на празнината."

**4. С обща декларация по инициатива на България, подкрепена от Кипър, Чехия, Унгария, Полша и Румъния, Европейската комисия беше призована да продължи прилагането на преходната национална помощ, като я включи в преходния пакет за ОСП (за 2021 г.).** С декларацията, включена в протокола на заседанието на Съвета на министрите, шестте държави-членки заявиха, че не приемат приключването на тези допълнителни плащания, идващи от националните бюджети, тъй като средствата са „неутрални по отношение на бюджета за ЕС.“ Предложените преходни разпоредби „се основават на съществуващите приложими правила и схеми “ и е логично преходната национална помощ също да бъде включена, защото е „част от съществуващата правна рамка“. Продължаването на преходната национална помощ на същото ниво от 2020 г.“ ще даде сигурност и приемственост на засегнатите земеделски стопани и ще се избегне внезапно и съществено намаляване на подкрепата. „Споразумението за реформа на ОСП остава приоритет и изключването на преходната национална помощ от преходните правила би засегнало дискусията по този въпрос в рамките на Реформата на ОСП“. Комисарят по земеделие Фил Хоган заяви, че „няма предложение за удължаване на преходната национална помощ, тъй като инструментът е създаден да работи до 2020 г. и няма планове за удължаването му след 2020 г.“.

|  |  |
| --- | --- |
| *Още от ЕС и света* |  |

**5. Нов доклад на Европейската сметна палата (ЕСП) заключава, че данните за емисиите на парникови газове в ЕС се докладват съгласно международните изисквания, а инвентаризациите на емисиите са се подобрили с времето.** Специален доклад 18/2019 е озаглавен „Емисии на парникови газове в ЕС – докладването на емисиите е добро, но е необходима по-качествена информация за бъдещото им намаляване“ и е публикуван на 20 ноември 2019 г. на страницата на ЕСП: <https://www.eca.europa.eu/en/Pages/DocItem.aspx?did=51834> Необходима е обаче по-качествена информация за конкретни сектори като земеделието и горското стопанство, заявяват одиторите. Според тях са необходими и още усилия за подобряване на докладването относно това как политиките на ЕС и националните политики допринасят за постигането на целите за намаляване на емисиите за 2020 г., 2030 г. и 2050 г. ЕС участва в глобалните усилия за намаляване на емисиите на парникови газове и е поставил за цел да намали емисиите си с 20% до 2020 г., с 40 % до 2030 г. и с 80 – 95 % до 2050 г. За да могат да наблюдават напредъка към постигането на тези цели, ЕС и държавите членки докладват ежегодно данни от своите инвентаризации на парникови газове. Те изготвят и прогнози, които се използват за оценка на бъдещия напредък в намаляването на емисиите и за индикация дали политиките и мерките, насочени към това, ще бъдат ефективни. Одиторите разгледаха дали Европейската комисия, подпомагана от Европейската агенция за околната среда, извършва необходимите проверки на качеството на инвентаризациите на емисиите на парникови газове в ЕС и на информацията за планираното намаляване на емисиите на ниво ЕС.Сметната палата установи, че инвентаризациите на ЕС и на държавите членки включват седемте основни парникови газове и всички ключови сектори, както се изисква от международните правила за докладване. Одиторите посочват също, че инвентаризацията на емисиите на парникови газове в ЕС се е подобрила с времето. Прегледът на качеството на инвентаризациите е задоволителен и като цяло общото равнище на несигурност е намаляло през последните години, въпреки че за сектора на земеползването, промените в земеползването и горското стопанство (ЗПЗГС) проверителите не извършват същите видове проверки, както за другите сектори. За да постигне намаляване на емисиите до 2020 г., ЕС е определил целеви нива, които засягат по-голямата част от докладваните данни, в т.ч. международната авиация. Първите цели за сектора на ЗПЗГС обаче са определени за 2030 г., а за международното корабоплаване – за 2050 г., без да са въведени етапни цели за ЕС или мерки за намаляване на емисиите. Насоките и помощта от ЕС са помогнали на държавите членки да подобрят своите прогнози. Одиторите обаче предупреждават, че Комисията не е оценила риска от значителни отклонения от собствения ѝ общ референтен сценарий за ЕС. Понастоящем обобщените прогнози на държавите членки след 2023 г. сочат по-ниски равнища на намаляване на емисиите, отколкото в референтния сценарий на Комисията. Комисията представи неотдавна стратегическа дългосрочна визия за постигане на неутралност по отношение на климата до 2050 г. Тя също така е разработила няколко пътни карти за развитието на секторите, които са отговорни за почти 70 % от емисиите, като например транспорта и енергетиката. За други ключови сектори обаче няма такива специални пътни карти, например за селското стопанство и ЗПЗГС, тъй като Общата селскостопанска политика се определя за 7-годишен период. На последно място, въпреки че Комисията извършва проверки на качеството на информацията, представена от държавите членки, докладването относно въздействието на изпълняваните понастоящем мерки остава непълно. Следователно Комисията не може да представи подробна картина на това как политиките и мерките на ЕС и държавите членки допринасят за постигането на планираните намаления на емисиите за 2020 г., 2030 г. и 2050 г.

**6. На 18 ноември в Брюксел Съветът на Европейския съюз и Европейският парламент постигнаха споразумение относно основните елементи на бюджета на ЕС за 2020 г. включително по приоритети като растеж и конкурентоспособност, климатични действия, иновации, научни изследвания и развитие, младеж и сигурност**. Постигнатият компромис определя общите задължения за следващата година на 168,7 млрд. евро (0.99% от БНД на ЕС-28), което представлява увеличение с 1,5% в сравнение с бюджета за 2019 г. Общите плащания възлизат на 153,6 млрд. евро (0.90% от БНД на ЕС-28), което е нарастване с 3,4% спрямо 2019 г. Договорените числа се основават на предпоставката, че Обединеното кралство ще продължи да участва пълноценно във финансирането и изпълнението на бюджета на ЕС за 2020 г. 21% от общия бюджет ще бъде отделен за мерки за борба с изменението на климата. Парламентът и Съветът на ЕС постигнаха съгласие да поставят по-голям акцент върху действията, свързани с климата в няколко области като изследвания и развитие, транспортна и енергийна инфраструктура (Механизъм за свързване на Европа и външни действия на ЕС). Допълнителни средства бяха отпуснати и за програмата LIFE на ЕС и Европейската агенция по околна среда в подкрепа на борбата срещу изменението на климата. Други важни елементи на споразумението включват 25,3 млрд. евро за програмите за конкурентоспособност за растеж и работни места, Европейски спътникови навигационни системи и енергийния сектор. Програмата Еразмус+ ще получи 2,9 млрд. евро. Пакетът Младежка инициатива за заетост е определен на 145 млн. евро. Според съвместно изявление на Европейския парламент, Съвета на ЕС и Комисията, планът е да се добавят допълнителни 50 милиона евро през следващата година, ако Комисията потвърди, че това е необходимо. Допълнителни средства в сравнение с 2019 г. са отпуснати и в областта на сигурността и миграцията, а също и за няколко агенции като Фронтекс, Европейската служба за подкрепа в областта на убежището, Европол, Европейската прокуратура и Евроджаст. Инструментите на ЕС за външна дейност също бяха засилени, за да покрият ангажиментите на ЕС към Сирия и Доверителния фонд на ЕС за Африка за борба с първопричините за миграцията през Северноафриканския прозорец. Както през 2018 г., така и през 2019 г. предприсъединителните фондове за Турция са значително намалени, предвид отдалечаването на Турция от ценностите на ЕС. От друга страна са осигурени повече средства за Западните Балкани. Съветът и Парламентът на ЕС също така се договориха да обсъдят допълнително използването на неизразходвани средства от предходни години. Европейският парламент и Съветът на ЕС трябва официално да одобрят текста в рамките на 14 дни. Очаква се Съветът да го одобри на 25 ноември. Гласуването в Европейския парламент е насрочено за 27 ноември.

**7. Финландското председателство на Съвета ще представи съвсем скоро количествен компромис относно многогодишната финансова рамка за 2021–2027 г.** На 19 ноември в Брюксел председателството посочи, че ще представи нова версия, с числа на „преговорната кутия“ към края на ноември. Този документ, чиято цел е да постигне споразумение относно МФР, ще бъде представен пред Европейския съвет на 12 и 13 декември, след което ще се проведе дебат по този чувствителен въпрос. Финландският министър по европейските въпроси Тити Тупурайнен потвърди тази новина пред Съвета по общи въпроси. Тя посочи, че позицията на Европейския парламент за общо 1,3% от брутния национален доход (БНД) на ЕС и „кошница“ от нови собствени ресурси не се е променила и изрази надежда, че Европейският съвет ще постигне споразумение за следващата МФР възможно най-скоро. Европейският комисар по бюджета Гюнтер Йотингер уточни, че новата „преговорна кутия“ ще бъде обсъдена по време на Съвета по общи въпроси на 10 декември, преди да бъде представена на лидерите на ЕС. Той смята, че има малък шанс Европейският съвет да постигне цялостно споразумение за МФР през декември. Той също така препоръча Европейският съвет да включи Европейския парламент във всички преговори за МФР за 2021-2027 г. Според него това ще улесни постигането на споразумение. Европейският парламент трябва да посочи дали одобрява МФР или не. Споразумение за МФР за 2021–2027 г. вероятно ще бъде постигнато по време на хърватското председателство на Съвета през първата половина на 2020 г.